﻿ MIŞCAREA NATURALĂ A POPULAŢIEI. ROMÂNIA ÎN CONTEXTUL STATELOR MEMBRE ALE UNIUNII EUROPENE IOAN MĂRGINEAN rticolul de faţă conţine o analiză a mişcării naturale a populaţiei României în perioada postbelică. Sunt avute în vedere: natalitatea, Afertilitatea, mortalitatea, sporul natural, speranţa de viaţă. Sursa datelor o constituie Anuarul Statistic al României (Institutul Naţional de Statistică), precum şi alte publicaţii statistice. Prin demersul întreprins, deşi se relevă anumite variaţii ale valorilor de referinţă, se evidenţiază, pe de o parte, instalarea unui trend descrescător în ceea ce priveşte natalitatea, fertilitatea şi sporul natural, iar pe de altă parte, o uşoară creştere a valorilor mortalităţii generale, rezultatul fiind înregistrarea unui spor natural negativ, începând cu anul 1992. Totodată, sunt de consemnat şi creşterea speranţei de viaţă şi o reducere a mortalităţii infantile, dar încă nu la nivelurile înregistrate în cele mai multe state membre ale Uniunii Europene. De fapt, în România se consemnează, în mare parte, valori nefavorabile în privința mișcării naturale a populației, ceea ce reclamă intervenţii ţintite de politici publice, mai ales în domeniile îngrijirii sănătăţii, educaţiei şi alte servicii sociale. Cuvinte-cheie : mişcarea naturală a populaţiei, natalitate, mortalitate, spor natural, speranţă de viaţă. INTRODUCERE Mişcarea naturală a populaţiei constituie o componentă esenţială de caracterizare a proceselor demografice dintr-o anumită colectivitate umană. Este vorba, în primul rând, despre naşteri şi decese ale oamenilor. Prin demersul de faţă, îmi propun să analizez, dintr-o perspectivă longitudinală, o serie de date specifice mişcării naturale a populaţiei, cum sunt cele referitoare la natalitate, fertilitate, mortalitate, spor natural, speranţă de viaţă. De asemenea, am în vedere şi situarea României în raport cu celelalte state membre ale Uniunii Europene. REPERE METODOLOGICE Pentru realizarea analizelor propuse, se impune să evidenţiem indicatorii utilizaţi şi modalitatea lor de măsurare, după ce s-au obţinut frecvenţele de manifestare (Trebici, 1993; INS, Anuarul Statistic al României). Adresa de contact a autorului: Ioan Mărginean , Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: imargin@iccv.ro. CALITATEA VIEŢII, XXVII, nr. 2, 2016, p. 118–126 2 MIŞCAREA NATURALĂ A POPULAŢIEI 119 Astfel, pentru natalitate indicatorul de referinţă este rata născuţilor vii, într-un anumit interval de timp, prin raportarea numărului născuţilor-vii la mia de persoane (locuitori cu reşedinţa obişnuită în ţară) din comunitatea umană vizată la un moment dat. La rândul său, fertilitatea este exprimată prin doi indicatori: rata generală de fertilitate : născuţi-vii la o mie de femei în vârstă de 15–49 de ani (pe total şi pe grupe de vârstă); şi indicele conjunctural al fertilităţii: număr de copii născuţi de către o femeie pe toată perioada vieţii fertile. Şi pentru mortalitate , avem în vedere mai mulţi indicatori, astfel: mortalitatea generală se exprimă prin rata deceselor la mia de persoane; mortalitatea infantilă – decese înainte de împlinirea vârstei de un an, la mia de copii născuţi-vii; născuţi morţi – număr de copii născuţi morţi raportat la număr de copii născuţi-vii sau morţi. Sporul natural reprezintă diferenţa dintre numărul născuţilor vii şi cel al deceselor, respectiv diferenţa dintre rata născuţilor vii şi cea a deceselor, şi poate avea valoare pozitivă sau negativă, în funcţie de mărimile celor doi indicatori. Speranţa de viaţă se determină pentru anul naşterii – speranţa de viaţă la naştere , (durata medie a vieţii): numărul de ani pe care l-ar trăi o persoană, născută într-un anumit an, dacă s-ar înregistra aceeaşi repartiţie a deceselor pe vârste din anul de referinţă; ca şi pentru o anumită vârstă, cum ar fi speranţa de viaţă la vârsta de 65 de ani. Sursa datelor este, în principal, Anuarul Statistic al României (INS), iar în determinarea ratelor şi a indicilor analizaţi, populaţia de referinţă este cea cu reşedinţa obişnuită în ţară, determinată pentru 1 iulie a anului respectiv. Valorile indicatorilor mişcării naturale a populaţiei României privesc perioada postbelică, cu un interes aparte pentru situaţiile din ultimele două decenii şi jumătate. MIŞCAREA NATURALĂ A POPULAŢIEI ROMÂNIEI Evoluţia natalităţii din perioada postbelică a fost influenţată de tranziţia demografică legată de implicarea mult mai intensă a femeilor în activităţile economice din afara gospodăriei, cu cariere educaţionale şi profesionale, activism social etc. Un rol cu totul aparte în acest proces, l-au avut restricţiile privind avortul, adoptate în România în toamna anului 1966. Prin aceste măsuri a crescut numărul născuţilor-vii, dar s-au efectuat şi multe avorturi empirice, prin care s-a pus în pericol viaţa femeilor. Pentru a urmării evoluţia natalităţii, ne referim la câţiva ani din perioada postbelică. Astfel, dacă în anul 1950 s-au înregistrat 427 mii copii născuţi-vii, în anul 1966 numărul acestora a scăzut la 274 mii, pentru ca în anul 1967 să se înregistreze 528 mii copii născuţi-vii (INS, Anuarul Statistic al României, sursă utilizată ori de câte ori nu se specifică altfel). Această valoare mare s-a menţinut doar încă un an, după care natalitatea a scăzut brusc, până la valori în jurul de 400 de mii o decadă mai târziu (are loc, astfel, o întoarcere la 120 IOAN MĂRGINEAN 3 situaţia din urmă cu 3 decenii). În anul 1989 se mai consemnau 370 mii copii născuţi-vii. În condiţiile eliminării restricţiilor privind acceptarea avorturilor, natalitatea scade vertiginos, doar 260 mii copii născuţi-vii în anul 1992, când se instalează sporul natural negativ (numărul născuţilor-vii fiind inferior celui al decedaţilor). Dacă avem în vedere rata născuţilor-vii (copii născuţi-vii la mia de locuitori), atunci sunt de consemnat scăderile de la o valoare de 26,2, în anul 1950, la 14,3, în anul 1966; 27,4 în 1967, respectiv 11,4 în 1992 şi 8,7 în 2011. La nivelul anului 2014 (date provizorii), numărul născuţilor-vii, pentru populaţia cu reşedinţa obişnuită în ţară, avea valoarea de 183 785 copii. Raportat la întreaga populaţie cu domiciliul în ţară (inclusiv cu cei aflaţi în străinătate) se ajunge la un total de 185 322 născuţi-vii, dar o rată mult mai mică, de numai 8,3 la mia de locuitori (INS, Baza Tempo ). Din totalul născuţilor-vii, 95 372 sunt băieţi, iar 89 950 fetiţe. Procentual, raportul pe sexe este de 51,5 băieţi şi 48,5 fetiţe. Se confirmă, prin aceasta, regula demografică cvasigenerală, potrivit căreia se nasc mai mulţi băieţi decât fete. Pe de altă parte, mortalitatea este mai mare la sexul masculin, comparativ cu aceea de la sexul feminin, chiar şi la vârste mici, aşa încât, pe parcursul câtorva decenii de viaţă se produce echilibrarea ca număr a celor două sexe, pentru ca apoi femeile să devină majoritare. Diferenţa în favoarea femeilor este mărită şi de durata medie a vieţii mai mare în cazul lor. De reţinut că, odată cu eliminarea restricţiilor juridice privind avortul, întreruperile de sarcină cresc extrem de mult (în primii ani chiar cu valori superioare celor ale născuţilor-vii), în lipsa adoptării unor comportamente raţionale de planificare familială în funcţie de numărul dorit de copii. Şi ulterior, numărul avorturilor a rămas mare. Aşa de exemplu, în anul 1995 s-au înregistrat 237 mii născuţi-vii şi 503 mii întreruperi de sarcină. În prezent întreruperile de sarcină continuă să se situeze la cote înalte: 78 mii în anul 2014. La rândul său, fenomenul fertilităţii, care a condus la evoluţiile consemnate anterior, s-a înscris, evident, pe pantă descendentă în perioada postbelică, cu unele reveniri impuse de politicile restrictive amintite. Astfel, rata generală de fertilitate (născuţi-vii la mia de femei) are valoare de 89,9 în anul 1956; 105,5 în 1967; 68,4 în 1989; 46,6 în 1992; 40,3 în anul 2000 şi 39,3 în anul 2014. Totodată, consemnăm şi o schimbare de grupa de vârstă cu fertilitatea cea mai înaltă, începând cu anul 2004 şi anume, de la grupa de vârstă 20–24 de ani la grupa 25–29 de ani. Dacă în anul 2003 raportul era de 74,9 la 72,4; în anul 2004, acesta devine 73,3 la 74; iar pentru 2014 valorile sunt 67 şi 87 născuţi-vii la mia de femei (se referă numai la reşedinţa obişnuită în România). Cât priveşte indicele conjunctural de fertilitate (număr de copii născuţi de o femeie pe toată perioada de fertilitate), acesta scade de la un maxim de 3,7 în anul 1967, la 1,3 după anul 1995, în timp ce rata de înlocuire a generaţiilor este de 2,1. În spatele acestor valori ale fertilităţii se regăsesc situaţii foarte diferite. Pe de o parte, este cazul unor mămici care nu au depăşit vârsta adolescenţei, iar unele 4 MIŞCAREA NATURALĂ A POPULAŢIEI 121 femei ajung să dea naştere şi la 10 copii şi chiar mai mulţi. Familiile numeroase trăiesc adesea în sărăcie, unii copii sunt abandonaţi, ajungând în instituţii rezidenţiale. Pe de altă parte, multe femei nu aduc pe lume niciun copil. Şi vârsta medie a mamei la prima naştere creşte în perioada 2000–2014, de la 23,7 ani la 26,7 ani, iar la orice naştere creşterea este de la 25,5 la 28,2 ani. Referitor la decese , şi acestea au înregistrat variaţii importante, cu scăderi în prima parte a perioadei postbelice (12,4 decese la mia pe persoane în 1950), apoi 8,1 la mie în anul 1964 (152 mii persoane decedate), după care începe trend-ul crescător). Începând cu anul 1967 se trece pragul de 9 decese la mia de locuitori, din 1980 se depășește pragul de 10, iar după 1991 se situează între 11 şi 12 decese la mia de locuitori. O situaţie cu totul aparte, prin tragismul ei, o reprezintă fenomenul mortalităţii infantile (decese la vârsta de sub 1 an la mia de născuţi-vii în acel an). Deşi în timp s-au înregistrat progrese pe care le putem caracteriza a fi însemnate, ţinând cont de nivelul extrem de înalt de la începutul perioadei analizate, şi în prezent valorile sunt încă neadmis de mari. Aşa, de exemplu, în 1950 rata mortalităţii infantile era de 116,7, după 50 de ani, în anul 2000, scade la 18,6, iar în 2014 este de 8,8 – adică 1 622 copii decedaţi la vârsta de sub 1 an. Prin urmare, în fiecare zi mor în medie 4,4 copii cu vârsta de sub 1 an. În cadrul deceselor sub 1 an se disting cele neonatale (survenite în prima lună de la naştere), respectiv postnatale (decese intervenite în intervalul 1–11 luni). Este de presupus că o parte a deceselor la această vârstă sunt cauzate de sănătatea precară a copiilor. Totuşi, nu sunt de exclus nici neglijenţe ale părinţilor şi nici eşecuri ale serviciilor de îngrijire a sănătăţii. Pentru anul 2014, numărul deceselor neonatale a fost de 986 (60,8%), iar a celor postnatale de 636 (39,2%). Şi în privinţa copiilor născuţi morţi avem de-a face cu situaţii tragice. Dacă în anul 1950 s-au născut morţi nu mai puţin de 10 752 copii (24,6 la mia de copii născuţi-vii şi morţi), numărul s-a diminuat la 4 072 în 1966, pentru ca în anul 1967, cu începerea aplicării decretului de restricţionare a avorturilor, să crească din nou: la 9 644 (o rată de 17,9 la mie). După această dată, valorile scad, cu rate de 11,1 în 1975; 7,0 în 1990; 4,2 în 2013. Şi în 2014 un număr de 781 de copii s-au născut morţi, în medie 2,1 copii pe zi. Din cele de mai sus rezultă că, în medie pe zi, 6,5 copii sunt născuţi morţi sau mor înainte de a împlini vârsta de un an. O mai bună supraveghere a sarcinii şi a îngrijirii bebeluşilor este de natură să reducă în continuare din acest fenomen. Mişcările în sens contrar ale valorilor celor doi indicatori analizaţi, natalitatea şi mortalitatea cu trend descendent pentru primul şi unul crescător pentru al doilea, au avut drept consecinţă o diminuare accelerată a sporului natural al populaţiei, înregistrându-se chiar unul negativ, în ultima perioadă. Cea mai mare valoare a sporului natural s-a înregistrat în anul 1967, o rată de +18,1 la mia de locuitori (în valori absolute, 349 mii persoane). De menţionat că în perioada 1955 (când a fost cel mai mare nivel anterior datei prezentate mai sus) şi până în 1966, sporul natural 122 IOAN MĂRGINEAN 5 anual al populaţiei a scăzut de la 15,9 la mia de locuitori (275 mii persoane) la o rată de 6,0 în 1965 (115 mii persoane). După anul 1967 se reia trendul descrescător al sporului natural, iar în 1992 devine unul negativ: –0,1 la mia de locuitori, pentru ca în 2014 să fie de –3,5 la mia de locuitori, în valori absolute –69 mii persoane. Însumarea valorilor pierdute prin sporul natural negativ, în perioada 1992–2014, conduce la un total de 921 mii. Minusul important al valorii sporului natural provine din situaţia înregistrată în mediul rural. Deşi ratele născuţilor vii au ajuns în ultimii ani să fie foarte apropiate (între 9,0 şi 9,1 la mia de persoane), anterior, aceasta era mult superioară în rural faţă de urban (12,4 faţă de 8,9 în anul 1997), ratele deceselor se diferenţiază puternic: 14,8 şi 10,9 în urban. Ca urmare, deficitul se instalează în rural deja în anul 1991 (cu minus 1 la mie), pentru a ajunge la -5,8 la mie în 2012, în timp ce în mediul urban se produce în anul 2005, cu valori de sub 1 la mie, iar din anul 2012 devine mai însemnat (-1,9 la mia de persoane). Şi în privinţa mortalităţii infantile , valorile sunt mult mai mari în rural decât în urban, respectiv 11,6 la mie, faţă de 6,5 la mie, în anul 2014. Vârful volumului demografic în România a fost înregistrat în anul 1990, cu o valoare de 23 206 720 persoane cu domiciliul stabil în ţară. Aşa cum am menţionat şi anterior, după deceniul al şaptelea al secolului trecut a început să se manifeste declinul volumului demografic din perioada postbelică, dar prin măsuri antiavort, din anul 1966, s-a inversat evoluţia respectivă, pentru ca înlăturarea acestora în anul 1990 să fie urmată de instalarea sporului natural negativ. La diminuarea volumului demografic al ţării contribuie, cu o valoare şi mai mare, soldul negativ al migraţiei externe. Prin efectul acestor două procese numărul populaţiei (cu reşedinţa obişnuită în ţară), din anul 2014, era de 19,9 milioane, apropiat de cel înregistrat în anul 1969, când erau 20 milioane persoane. În fine, este de remarcat şi un alt demers al INS, şi anume, acela de a estima populaţia după domiciliu, pentru 1 iulie 2015. Se ajunge, astfel, la un volum de 22 242 738 persoane care au domiciliul în România, adică o valoare apropiată de cea din 1980. Prin urmare, o parte însemnată (2,3 milioane de persoane) sunt în străinătate, fără să-şi fi schimbat domiciliul din România. Unii dintre ei pot fi implicaţi în migraţii sezoniere pe anumite perioade de timp. Într-adevăr, dacă ne referim la mişcarea naturală a populaţiei, atunci este de consemnat intrarea acesteia într-o fază a tranziţiei demografice, cu diminuarea natalităţii, pe măsură ce populaţia de sex feminin devine mai implicată în activităţi productive extragospodăreşti, ca și în viața publică. În același timp se instalează în unele familii și un comportament de planificare familială, cu limitarea deliberată a numărului de nou-născuţi. Altfel spus, copii nu mai sunt raportaţi la obiectivul de înmulţire numerică a forţei de muncă în gospodărie, iar acolo unde se manifestă un comportament raţional, se au în vedere posibilităţile materiale de care se dispune, ca şi obiectivele concrete urmărite în viaţă. În multe familii, însă, nu există astfel de comportamente raţionale în domeniul naşterilor. Așa încât, în familiile sărace, 6 MIŞCAREA NATURALĂ A POPULAŢIEI 123 și cu nivel scăzut de educație natalitatea este mare, iar în cele mai bine situate material și educație mai înaltă valorile respective sunt deosebit de mici. Experienţa ţărilor dezvoltate, arată că în condiţiile atingerii unui nivel ridicat de dezvoltare, creşte din nou natalitatea. În fine, ultimul indicator de statistică vitală pe care îl menţionăm se referă la speranţa de viaţă (cât ar trăi o persoană de o anumită vârstă dacă s-ar păstra aceleaşi proporţii ale deceselor din anul respectiv). Vom avea în vedere speranţa de viaţă la naştere (durata medie a vieţii) şi speranţa de viaţă la vârsta de 65 de ani. Primele statistici la care ne referim sunt din anul 1932, iar, în acel an, durata medie a vieţii a fost doar de 41,01 ani. Deşi ulterior se înregistrează un trend crescător, procesul este unul deosebit de lent: se ajunge la 63,17 ani în 1956, dar nu depăşeşte durata medie de 70 de ani decât în anul 2000. Cea mai recentă valoare este de 75,47 ani (2014). Speranţa de viaţă la naştere fiind superioară pentru femei, faţă de bărbaţi: 78,93 ani şi 72,04 ani (tot în anul 2014). Cât priveşte speranţa de viaţă la vârsta de 65 de ani, la nivelul anului 2014, aceasta era de 16,6 ani (Eurostat). Pentru perioada 1956–2014, au loc creşteri de 2,6 ani pentru bărbaţi şi 4,58 ani pentru femei, pornind de la valorile de 12,08 şi respectiv 13,45 (cu anumite creşteri şi descreşteri în intervalul respectiv, mai ales în cazul bărbaţilor). Tabelul nr. 1 Speranţa de viaţă pe sexe la vârsta de 65 de ani (în ani) 1956 1967 1980 1990 2000 2010 2014 Bărbaţi 12,08 12,77 12,64 13,01 13,01 14,09 14,69 Femei 13,45 14,25 14,21 14,92 15,54 17,32 18,03 Sursa : INS, Anuarul Demografic al României, 2015. ROMÂNIA ÎN CONTEXT EUROPEAN În privinţa valorilor indicatorilor mişcării naturale a populaţiei, raportat la statele membre UE, România ocupa poziţii din a doua parte a clasamentului, preponderent la baza acestuia, fiind chiar pe ultimul loc la rata mortalităţii infantile. O poziţie mai bună se înregistrează la indicele conjunctural de fertilitate, totuși, cu o valore foarte mică. De fapt, la acest indicator în nicio ţară din cele 28 membre UE, nu se atinge nivelul de înlocuire (2,1 copii/femeie). Comparativ, în anul 1990, în şase ţări (din 24 pentru care sunt date) se înregistrau un indice cu valori între 2,1 şi 2,4. Ţări cu creştere mai însemnată în intervalul de referinţă, ale indicelui de fertilitate sunt: Franţa (1,78 în 1998 şi 2,01 în 2014); Letonia (1,25 în 2000 şi 1,63 în 2014). Scăderile cele mai mari în perioada 1990–2014 au fost în Cipru (de la 2,4 la 1,3); Polonia (2,1 şi 1,32); Slovacia (2,1 şi 1,37); Estonia (2,1 şi 1,54). 124 IOAN MĂRGINEAN 7 Tabelul nr. 2 Mişcarea naturală a populaţiei în ţările UE – 2014 Valoarea Valoarea Valoarea Poziţia României de România medie în cea mai cea mai la cea mai bună la UE bună slabă cea mai slabă Indicele conjunctural de 1,52 (e) 1,58 2,01 1,23 (e) 15 fertilitate Franţa Portugalia Rata de natalitate 14,6 (p) 7,9 (e) 9,7 (e) 10,1 19 Irlanda Portugalia Rata sporului natural 8,3 (p) –5,7 –3,1 (e) 0,4 22 Irlanda Bulgaria Rata de mortalitate 6,2 15,4 25–26 generală 12,8 (e) 9,7 Cipru Bulgaria împreună cu Ungaria Rata mortalităţii 1,4 8,4 infantile 8,4 3,7 Cipru România 28 Speranţa de viaţă la 83,3 74,5 naştere (ani) 75 (e) 80,9 Spania Bulgaria 25 Speranţa de viaţă la 22 16 vârsta de 65 de ani 16,6 (e) 20 Franţa Bulgaria 27 Sursa : Eurostat. Volumul total al populaţiei luat în calcul se referă la situaţia de la sfârşitul anului 2014. Nota : (e) =date estimate; (p) = date provizorii. În privinţa ratei născuţilor vii, se constată, în general, păstrarea valorilor de la începutul perioadei de referinţă (în acest caz, anul 2003). Creşteri uşoare se înregistrează în Letonia (9,2 şi 10,9 născuţi-vii la 1 000 de locuitori); Slovenia (8,7 şi 10,3); R. Cehă (9,2 şi 10,4). Scăderi sunt în Danemarca (de la 12 la 10,1), Olanda (12,3 şi 10,4), Portugalia (10,8 şi 7,9). La rândul său, sporul natural al populaţiei înregistra valori pozitive (în 2014) în 16 din cele 28 de state, în alte 11 erau valori negative, iar în una valoarea era zero (Polonia). Valorile pozitive mai mari se regăsesc, pe lângă Irlanda, în Cipru (4,7 la mia de persoane), Luxembourg, valoarea 4; Franţa, valoarea 3,9. Cele mai mici valori după Bulgaria sunt în Letonia şi Lituania (valoarea –3,4 la mie); Ungaria (cu –3,3). În perioada 2003–2014 schimbările favorabile cele mai mari au avut loc în Suedia (de la 0,7 la 2,7); Marea Britanie (de la 1,4 la 3,2); R. Cehă (de la –1,7 la 0,4); Estonia (de la –3,7 la –1,5); Slovenia (de la –0,1 la 1,1). De asemenea, am în vedere şi reduceri semnificative, în unele ţări, ale ratei mortalităţii infantile, iar aici pe primul loc se află România (de la 16,7 decese la 1 000 de născuţi-vii, la începutul perioadei analizate, la 8,4 în anul 2014), dar se rămâne tot cu cea mai mare valoare în rândul celor 28 state UE. Speranţa de viaţă la naştere , aşa cum era de aşteptat, comportă creşteri pentru toate ţările, cel mai mare spor înregistrându-se în Estonia, de 5, 5 ani (de la 71,9 la 77,4), urmată de Slovenia cu 4,6 ani. Şi în România creşterea este importantă, 8 MIŞCAREA NATURALĂ A POPULAŢIEI 125 şi anume de 4 ani (de la 71 ani, când era pe ultimul loc, la 75 ani, rămânând în continuare la baza clasamentului în cadrul UE). Şi speranţa de viaţă la vârsta de 65 de ani a crescut în toate ţările, sporuri mai înalte fiind în: Luxembourg (cu 3,4 ani); Malta (cu 3,1 ani); Slovenia (cu 3 ani). România, în anul 2003, era pe ultimul loc, cu 14,3 ani speranţă de viaţa la vârsta de 65 de ani, şi aceasta creşte cu 2,3 ani până în anul 2014 (în analiza comparativă pe țări, datele pentru România sunt în cea mai mare parte de tip estimativ, în timp ce pentru analiza anterioară, datele erau într-o fază mai avansată de precizie, respectiv date provizorii, și nu definitive). Desigur, nu clasamentul în sine este cel mai relevant în această analiză comparativă, ci diferenţele care se înregistrează într-un domeniu sau altul, or tocmai prin acestea se constată situaţiile deosebit de nefavorabile în care se află România în contextul european, şi care necesită măsuri urgente de intervenţie pentru îmbunătăţirea lor. Am în vedere politici publice adecvate, cu precădere în domeniul îngrijirii sănătăţii, educaţiei, alte servicii sociale, prin care să se contribuie la îmbunătăţirea calităţii vieţii populaţiei şi obţinerea unor valori mai favorabile evoluţiilor mai armonioase ale proceselor demografice în România (Zamfir și Stănescu, coord, 2006; Mărginean, 2015; Zamfir și alții, coord., 2015). Într-adevăr, situaţia din România, şi din alte ţări arată că nu atât aşa-zisele politici pro-nataliste sunt de recomandat, pentru că apar multe efecte perverse, ci mai degrabă măsuri de susţinere pentru familiile cu copii, în vederea unei cât mai bune îngrijiri a acestora, ca şi a educaţiei şi pregătirii lor pentru viaţă şi cariere profesionale. CONCLUZII Datele analizate conduc la constatarea generală potrivit căreia, cei mai mulţi indicatori ai mişcării naturale a populaţiei României nu înregistrează valori favorabile evoluţiilor pozitive. Astfel, se înregistrează diminuări ale natalităţii, fertilităţii şi sporului natural, concomitent cu menţinerea la niveluri relativ înalte ale mortalităţii generale şi infantile. În ultimele decenii sporul natural a devenit negativ cu contribuţie la reducerea volumului demografic al ţării (afectat şi de valul masiv al migraţiei externe, cu precădere a populaţiei de vârstă activă). Totuşi, are loc şi o uşoară creştere a speranţei de viaţă la naştere şi la vârsta de 65 de ani. Coroborate, valorile mişcării naturale şi ale migraţiei externe, procesele respective se soldează cu îmbătrânirea demografică şi sporirea dependenţei economice. În cadrul Uniunii Europene, valorile mişcării naturale a populaţiei României se situează sub media comunitară, cu poziţionări în partea a doua a clasamentului celor 28 de state membre, aflându-se, preponderent, pe ultimele locuri. Dincolo de acest clasament, de interes trebuie să fie situațiile precare înregistrate în România și care necesită politici publice diversificate, destinate ajungerii la niveluri cât mai bune în domeniile analizate. 126 IOAN MĂRGINEAN 9 BIBLIOGRAFIE Mărginean, I., Politicile sociale, instrument de îmbunătăţire a calităţii vieţii, în „Revista Calitatea Vieţii”, nr. 2, 2015, pp. 131–139. Trebici, V., Indicatori demografici, în Zamfir, C. şi Vlăsceanu, L., (coord.), Dicţionar de sociologie , Bucureşti, Editura Babel, 1993. Zamfir, C., Stănescu, S., (coord.), Enciclopedia dezvoltării sociale , Iaşi, Editura Polirom, 2006. Zamfir, E., et al., coord., Asistenţa socială în România după 25 de ani. Răspuns la problemele tranziţiei, Bucureşti, Editura Eikon, 2015. *** INS, Anuarul Statistic al României. *** INS, Anuarul Demografic al României 2015. *** INS, Baza Tempo. *** Baza Eurostat. his paper contains an analysis on vital statistics in Romania, for post war period. There are taken into consideration several T indices like: birth, fertility, mortality, natural change rates and life expectancy also. The source of the data are, in principal, Statistical Yearbook (National Institute of Statistics). Through this analyses, we can even see some variations of the indicator’s values it put into evidence, on one part, a descendent trend for birth, fertility and natural change rates and, on other part, an increasing in general mortality rate. The result is the negative natural change rate in Romania, starting with the year 1992. In the same time, it is to notice the increase of life expectancy and the reduction of infant mortality. Even so, between European Union Member States, Romania have some of the most unfavourable position. Considering this situation, it is necessary to adopt public policy measure to improve quality of life of the population. This means firstly to adopt important actions to improve health care, education systems and others social services. Keywords: vital statistics, birth rate, fertility rate, mortality rate, natural change, life expectancy. 